
Хабзэхъумэ органхэм я лэжьакIуэхэу къулыкъукIэ къапэщыт къалэнхэр щагъэзащIэм хэкIуэдахэм я фэеплъ махуэм ирихьэлIэу Къэбэрдей-Балъкъэр Республикэм и Iэтащхьэ КIуэкIуэ Юрий цIыхухэм
Зэрызахуигъазэр
Ныбжьэгъу лъапIэхэ!
Нобэ Къэбэрдей-Балъкъэрым и цIыхубэм ягу къагъэкIыж ди тхыдэм къыщыхъуа Iуэху нэхъ гуауэ дыдэхэм ящыщ зыр — IэщэкIэ зэщIэузэда террористхэр Налшык къалэм къызэрытеуар икIи абы хабзэхъумэ органхэм я лэжьакIуэу 35-рэ, къызэрыгуэкI цIыхуу 12 зэрыхэкIуэдар.
А хьэкIэкхъуэкIагъэм зи гъащIэр ихьахэр дигу къыщыдгъэкIыжкIэ дэ пщIэшхуэ худощI хабзэхъумэ органхэм я лэжьакIуэхэм къагъэлъэгъуа лIыхъужьыгъэмрэ хэхуагъэмрэ, абыхэм республикэм и къэкIуэнур яхъумэурэ я гъащIэр зэратам. Ди жагъуэ зэрыхъущи, дэ нобэми хэщIыныгъэхэр догъуэт. Властым и органхэм зыхуэфащэ псори ялэжь, адэкIи ялэжьынущ цIыхухэм шынагъуэ къатемыхьэным, хабзэхъумэ IэнатIэм пэрыту хэкIуэдахэм, ауэ къулыкъукIэ къапэщыт къалэнхэр нэгъэсауэ зыгъэзэщIахэм я унагъуэхэм сыт и лъэныкъуэкIи защIэгъэкъуэным икIи ядэIэпыкъуным хуэгъэзауэ.
Иджырей зэманым, геополитикэ Iуэхухэр зэрызэIыхьэм, дунейпсо терроризмэм и къарухэр зэрызэкъуэувам пыщIа гугъуехьхэр къыщытпэув лъэхъэнэм, дэ ди къалэнщ радикализмэмрэ экстремизмэмрэ ди щIыналъэм зыщамыубгъунымкIэ зыхуфащэ Iуэху псори длэжьыну. Властым и органхэм, хабзэхъумэ IэнатIэхэм, граждан жылагъуэ IуэхущIапIэхэм я зэфIэкIыр зэщIэдгъэуIуэу Къэбэрдей-Балъкъэрым и щIыналъэм мамырыгъэмрэ ефIэкIуэныгъэмрэ щызэтегъэувэнымкIэ Iэмал псори къызэрызэдгъэпэщыфынум шэч къытесхьэркъым.
